Helge Adam Møller (KF), 2003-05-21:
Der er indimellem en fordel ved at være den fjerde ordfører, for så man har sådan en time og tre kvarter til at fundere lidt over debatten, og hvad der er gået forud. Jeg vil da godt starte med en kæmpestor og velment tak
til SF, til hr. Holger K. Nielsen, til Enhedslisten, til hr. Søren Søndergaard, fordi de har rejst denne debat, for det giver mig anledning til at konstatere, at havde nu Enhedslisten og SF og for den sags skyld desværre også De Radikale og endnu mere desværre Socialdemokratiet fået deres vilje, hvad havde situationen så været her i dag, onsdag den 21. maj? Den havde sikkert stadig væk været den, at vi havde haft en forespørgselsdebat om den irakiske hærchef, for den var anmeldt for mange måneder siden.
Men én ting havde været helt stensikker: Den irakiske hærchef havde i hvert fald ikke været i Irak, som der er rygter om.
For hvis de fire partier havde fået deres vilje, og hvis han havde været i Irak den 21. maj, var han øjeblikkeligt blevet henrettet, og så kunne vi have sparet os alt dette, for så havde Saddam Hussein nemlig stadig væk været ved magten.
Nu er et af verdens mest forbryderiske regimer væltet.
Nu er det slut med, at de hemmelige fængsler stadig væk er fyldt op med tusinder og atter tusinder af uskyldige irakere, hvor mange af dem blev torteret daglig.
Havde de fire partier fået deres vilje, havde vi stadig væk ikke fået gravet disse massegrave op, som vi nu kan se
på tv-skærmene aften efter aften, med tusinder og atter tusinder af lig af irakere henrettet uden dom af Saddam Hussein og hans styre.
Se, det havde været situationen den 21. maj.
Hvis de fire partier havde fået deres vilje, havde Hussein været der, og så havde hærchefen i hvert fald ikke været i Irak, for så var han blevet henrettet.
Men de fik ikke deres vilje, og det er der så mange i verden, inklusive de fleste irakere, der takker os andre for, at vi var med til at støtte dem, der ville gøre op med det regime.
Vi har her en forespørgsel, som omfatter tre elementer.
Det første er oplysning om hærchefens flugt, det andet er hærchefens aktiviteter siden flugten, og det tredje er hærchefens forbindelser til udenlandske magter.
Lad mig knytte et par korte kommentarer til de tre elementer.
Først om hærchefens flugt.
Den konservative folketingsgruppe har ikke skiftet opfattelse, siden vi i Retsudvalget den 25. april afgav en beretning om dette emne. Den dag, ligesom i dag den 21. maj, finder vi det utilfredsstillende og kritisabelt, at der ikke var truffet tilstrækkelige foranstaltninger til at forhindre, at den tidligere hærchef kunne forsvinde. Samtidig finder vi i dag - fuldstændig ligesom den 25. april - at det var kritisabelt, at der ikke i perioden umiddelbart før krigen mod Irak blev taget skridt til at revurdere situationen.
Det andet element er hærchefens aktiviteter siden flugten.
Der ville det selvfølgelig have været dejligt, hvis regeringen havde kendskab til hærchefens aktiviteter de sidste par måneder.
Men det har regeringen ikke, og jeg har
fuld forståelse for, at regeringen ikke har disse oplysninger.
Der er jo ingen tvivl om, at hærchefen gør alt for at skjule sig, og som tidligere nævnt er Irak ti gange større end Danmark, der bor 22 millioner, og hærchefen ligner den almindelige lokale befolkning, så det er let at skjule sig.
Vedrørende det tredje element om hærchefens forbindelser til udenlandske magter må jeg konstatere, at der er et hav af rygter.
Vi har også hørt mange af dem her i dag, og mange af rygterne stritter jo i hver sin retning.
Derfor har regeringen heller ingen faktuel viden, og jeg må med beklagelse og med stor sorg meddele, at jeg og den konservative gruppe heller ikke har nogen faktuel viden.
Men jeg har noteret mig, at Statsadvokaten forfølger alle de spor, der kommer op.
Vedrørende udenlandske magter kan jeg konstatere, at den irakiske hærchef tidligere havde en særdeles tæt forbindelse
til det gamle irakiske regime og en tæt forbindelse direkte til Saddam Hussein.
Men dette rædselsregime er i dag heldigvis slut.
Hussein er væltet, og forbindelsen mellem hærchefen og diktatoren eksisterer ikke mere.
Det, at diktatoren er væk og regimet væltet, er det gode, det glædelige og det meget tilfredsstillende.
Men det har hverken SF, Enhedslisten, Socialdemokraterne eller De Radikale lod eller del i, og det er selvfølgelig det sørgelige ved denne debat.
Hr. Holger K. siger, at det centrale er, at han er blevet brugt til at hjælpe amerikanerne med at befri Irak.
Jeg aner det ikke, det er jo kun et rygte,
men hvis det er rigtigt, har han da i hvert fald gjort en god gerning, og så vil jeg glæde mig over, at en synder på et eller andet tidspunkt er blevet omvendt og har været med til at gøre en lille brøkdel af det, han måske har begået tidligere, godt igen.
Det skal han da ikke have utak for, for er det ikke bedre, at en synder omvender sig, end det modsatte?
Jamen det er jo en umulig opgave.
Det må jeg konstatere, for jeg har forsøgt at forklare det to gange.
Jeg prøver en tredje gang, men mine evner rækker åbenbart ikke så langt, at jeg kan forklare fru Sandy Brinck det.
Jeg fastholder, at den irakiske hærchef skal retsforfølges.
Det har jeg sagt fra denne talerstol, og det står i beretningen.
Jeg fastholder, at det er rigtigt og godt, at han er efterlyst på alle de måder, man kan efterlyse på internationalt, og jeg har sagt, at selvfølgelig er det også koalitionsstyrkernes opgave, altså også de danske styrkers opgave, når de ankommer.
Men jeg synes, det ville være en fuldstændig forkert prioritering, hvis man satte 1.000, 2.000 eller 3.000 soldater af til at finkæmme et land, der er større en Frankrig, for at finde en irakisk hærchef, som måske skjuler sig mellem 22 millioner indbyggere.
Det er ikke hovedopgaven, for det ville være at svigte børn, hospitaler osv.
Det er min holdning.
Fru Sandy Brinck ønsker altså at sætte tusindvis af soldater ind på det på bekostning af noget andet.
O.k., det er Socialdemokratiets holdning, og det accepterer jeg, men jeg synes, det er forkert.
Det er mit svar.
Til hr. Holger K., som siger, at det centrale er hærchefen ...